Document ID: 32009D0444

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 10ης Ιουνίου 2009 σχετικά με τον καθορισμό της κατανομής στα κράτη μέλη των ποσών που προκύπτουν από τη διαφοροποίηση η οποία προβλέπεται στα άρθρα 7 και 10 του κανονισμού (ΕΚ) αριθ. 73/2009 του Συμβουλίου για τα έτη 2009 έως 2012 [κοινοποιηθείσα υπό τον αριθμό Ε(2009) 4375] (2009/444/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 9 παράγραφος 2 πρώτο εδάφιο και παράγραφος 4 καθώς και το άρθρο 10 παράγραφος 3, Εκτιμώντας τα ακόλουθα: (1) Η απόφαση 2009/379/ΕΚ της Επιτροπής (2) καθόρισε ιδίως τα ποσά που προκύπτουν από την εφαρμογή των μειώσεων των άμεσων ενισχύσεων που προβλέπονται στο άρθρο 7 παράγραφοι 1 και 2 του κανονισμού (ΕΚ) αριθ. 73/2009 τα οποία έχουν τεθεί στη διάθεση του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) για τα δημοσιονομικά έτη 2007 έως 2013. (2) Το άρθρο 10 παράγραφοι 3 και 4 του κανονισμού (ΕΚ) αριθ. 1782/2003 του Συμβουλίου, της 29ης Σεπτεμβρίου 2003, για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (3) καθόρισε τα κριτήρια για την κατανομή των ποσών που προκύπτουν από τη διαφοροποίηση η οποία προβλέπεται στην παράγραφο 1 του εν λόγω άρθρου. Οι εν λόγω διατάξεις περιλαμβάνονται επίσης στο άρθρο 9 παράγραφοι 2 και 3 του κανονισμού (ΕΚ) αριθ. 73/2009. (3) Το άρθρο 78 του κανονισμού (ΕΚ) αριθ. 796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμόρφωσης, της διαφοροποίησης και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) αριθ. 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στήριξης στα πλαίσια της κοινής γεωργικής πολιτικής και για τη θέσπιση ορισμένων καθεστώτων στήριξης για τους γεωργούς (4) καθορίζει την κλείδα κατανομής των εν λόγω ποσών μεταξύ των κρατών μελών, χρησιμοποιώντας τα κριτήρια που ορίζονται στο άρθρο 10 παράγραφοι 3 και 4 του κανονισμού (ΕΚ) αριθ. 1782/2003. (4) Η απόφαση 2006/588/ΕΚ της Επιτροπής (5) καθόρισε την κατανομή στα κράτη μέλη, για τα έτη 2006 έως 2012, των ποσών που προκύπτουν από τη διαφοροποίηση κατ’ εφαρμογή του άρθρου 10 παράγραφοι 3 και 4 του κανονισμού (ΕΚ) αριθ. 1782/2003. Δεδομένου ότι η διάταξη αυτή περιλαμβάνεται στο άρθρο 9 παράγραφοι 2 και 3 του κανονισμού (ΕΚ) αριθ. 73/2009, τα ποσά που περιλαμβάνονται στο παράρτημα της απόφασης 2006/588/ΕΚ για τα έτη 2009 έως 2012 θεωρείται ότι κατανέμονται στα κράτη μέλη κατ’ εφαρμογή του άρθρου 9 παράγραφοι 2 και 3 του κανονισμού (ΕΚ) αριθ. 73/2009. Συνεπώς, τα εν λόγω ποσά συνεχίζουν να ισχύουν. (5) Κρίνεται σκόπιμο να κατανεμηθούν στα κράτη μέλη τα υπόλοιπα ποσά που προκύπτουν από την εφαρμογή της διαφοροποίησης η οποία προβλέπεται στο άρθρο 7 του κανονισμού (ΕΚ) αριθ. 73/2009 για τα έτη 2009 έως 2012, σύμφωνα με το άρθρο 9 παράγραφος 4 του εν λόγω κανονισμού καθώς και τα ποσά που προκύπτουν από την εφαρμογή της εν λόγω διαφοροποίησης στα νέα κράτη μέλη, κατά την έννοια του άρθρου 2 στοιχείο ζ) του εν λόγω κανονισμού, σύμφωνα με το άρθρο 10 παράγραφος 3 του εν λόγω κανονισμού. (6) Για λόγους σαφήνειας, πρέπει να καταργηθεί η απόφαση 2006/588/ΕΚ και να αντικατασταθεί από νέα απόφαση. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης άμεσων ενισχύσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Τα ποσά που προκύπτουν από την εφαρμογή των πέντε ποσοστιαίων μονάδων μείωσης για τα έτη 2009 έως 2012, κατ’ εφαρμογή του άρθρου 9 παράγραφοι 2 και 3 του κανονισμού (ΕΚ) αριθ. 73/2009, κατανέμονται στα κράτη μέλη σύμφωνα με τον πίνακα που εμφαίνεται στο παράρτημα I της παρούσας απόφασης. Άρθρο 2 Τα ποσά που προκύπτουν από την εφαρμογή της μείωσης η οποία υπερβαίνει τις πέντε ποσοστιαίες μονάδες που αναφέρονται στο άρθρο 1 της παρούσας απόφασης για τα έτη 2009 έως 2012, κατ’ εφαρμογή του άρθρου 9 παράγραφος 4 του κανονισμού (ΕΚ) αριθ. 73/2009, κατανέμονται στα κράτη μέλη σύμφωνα με τον πίνακα που εμφαίνεται στο παράρτημα II της παρούσας απόφασης. Άρθρο 3 Τα ποσά που κατανέμονται για το έτος 2012, κατ’ εφαρμογή του άρθρου 10 παράγραφος 3 του κανονισμού (ΕΚ) αριθ. 73/2009, στα νέα κράτη μέλη κατά την έννοια του άρθρου 2 στοιχείο ζ) εν λόγω κανονισμού, καθορίζονται στον πίνακα που εμφαίνεται στο παράρτημα III της παρούσας απόφασης. Άρθρο 4 Η απόφαση 2006/588/ΕΚ καταργείται. Άρθρο 5 Η παρούσα απόφαση απευθύνεται στα κράτη μέλη. Βρυξέλλες, 10 Ιουνίου 2009.

Classification Labels:
1474
1469
1466
574

Label Descriptions:
{"1474": "Κοινή Αγροτική Πολιτική Ευρωπαϊκής Ένωσης (ΟΠ.Ε.Κ.Ε.Π.Ε.)", "1469": "Υπουργείο Γεωργίας", "1466": "Γεωργική νομοθεσία", "574": "ΓΕΩΡΓΙΑ ΔΑΣΟΚΟΜΙΑ ΚΑΙ ΑΛΙΕΙΑ"}

EuroVoc IDs (Original): 2442
2460
5283
2515
2443

EuroVoc IDs (Expanded): 2442
2460
5283
2515
2443

Dataset Source: meu

Split: train